Turpmākie pasākumi saistībā ar Eiropas Parlamenta rezolūciju ar ieteikumiem Komisijai par ES mehānisma demokrātijai, tiesiskumam un pamattiesībām izveidi, ko Komisija pieņēma 2017. gada 17. janvārī
[bookmark: _GoBack]1.	Rezolūciju saskaņā ar Eiropas Parlamenta Reglamenta 46. un 52. pantu iesniegusi Pilsoņu brīvību, tieslietu un iekšlietu komiteja (LIBE), ņemot vērā Konstitucionālo jautājumu komitejas (AFCO) atzinumu
2.	EP atsauces numurs: A8-0283/2016 / P8_TA-PROV(2016)0409 
3.	Datums, kad pieņemta rezolūcija: 2016. gada 25. oktobris
4.	Par ES mehānismu demokrātijai, tiesiskumam un pamattiesībām
5.	Īsa rezolūcijas analīze/novērtējums un tajā izklāstītās prasības:
Minētajā rezolūcijā Komisija līdz 2017. gada septembrim, pamatojoties uz LESD 295. pantu, ir aicināta iesniegt priekšlikumu par to, lai noslēgtu ES paktu par demokrātiju, tiesiskumu un pamattiesībām (DTP) kā iestāžu nolīgumu, ņemot vērā sīki izstrādātos ieteikumus, kuri izklāstīti pielikumā. Rezolūcijā arī cita starpā ietverti ieteikumi par iespējamām Līguma izmaiņām (piemēram, LES 7. panta pārskatīšana, Pamattiesību hartas 51. panta atcelšana) un Savienība aicināta pievienoties Cilvēktiesību un pamatbrīvību aizsardzības konvencijai.
Rezolūcijas pielikumā ir izklāstīts projekts iestāžu nolīgumam par informācijas sniegšanu par ES pakta par DTP noslēgšanu:
· To veido DTP Eiropas ziņojums un konkrētām valstīm adresēti ieteikumi (KVAI).
· Tas ietver ikgadējo starpparlamentāro dialogu, pamatojoties uz DTP Eiropas ziņojumu, un DTP politikas ciklu Savienības iestādēs.
· Ikgadējo DTP Eiropas ziņojumu, tostarp konkrētām valstīm adresētos ieteikumus izstrādā Komisija, pamatojoties uz ziņojuma projektu, ko sagatavojusi neatkarīga ekspertu grupa.
· Ekspertu grupa sastāv no 38 locekļiem: viena neatkarīga eksperta, ko norīkojis katras dalībvalsts valsts parlaments (kvalificētu konstitucionālās tiesas vai augstāko tiesu tiesnešiem, kas nav aktīvā dienestā) un desmit papildu Eiropas Parlamenta ieceltiem ekspertiem, kas izraudzīti no tādu ekspertu saraksta, kurus norīkojušas organizācijas no iepriekš noteikta saraksta. Komisija nodrošina ekspertu grupas sekretariāta pakalpojumus.
· Ja ekspertu grupas sagatavotajos KVAI projektos secināts, ka attiecībā uz konkrētu dalībvalsti ir pietiekami pamatots iemesls piemērot LES 7. panta 1. punktu vai 7. panta 2. punktu, šo lietu nekavējoties apspriež Komisija, Padome un Eiropas Parlaments un pieņem argumentētu lēmumu, kuru dara publiski pieejamu.
· Ekspertu grupa arī novērtē atbilstību DTP, ko sagatavojusi Komisija, Eiropas Parlaments un Padome.
6.	Atbilde uz prasībām un Komisijas veikto vai iecerēto pasākumu pārskats
Komisija ir pateicīga Eiropas Parlamentam par to, ka tas ir pievērsies svarīgam jautājumam par to, kā atbalstīt kopīgo vērtību, demokrātijas, tiesiskuma un pamattiesību ievērošanu ES. Komisija pilnībā atbalsta mērķi, kas ir pamatā rezolūcijai, proti,  nodrošināt, ka mūsu kopīgās vērtības un noteikumi tiek ievēroti un piemēroti. Galvenais uzdevums ir noteikt labāko veidu šā mērķa sasniegšanai.
Komisija ir rūpīgi apsvērusi minēto rezolūciju, un tajā ir elementi, ko Komisija pilnībā atbalsta. Komisija jo īpaši atbalsta iekļaujošu pieeju attiecībā uz visām ieinteresētajām pusēm, tostarp ES iestādēm, dalībvalstīm un pilsonisko sabiedrību.
Komisija arī atbalsta Eiropas Parlamenta ideju par parlamentārā dialoga izveidi starp Eiropas Parlamentu un valstu parlamentiem. Valstu parlamenti piedalās daudzu problēmu risināšanā, kas ir saistītas ar tiesiskumu, kurām nesen esam bijuši liecinieki dažās dalībvalstīs. Mums ir jāstrādā, lai panāktu vienotu izpratni par to, kā labāk atbalstīt mūsu kopējās vērtības valstu un Eiropas līmenī. Starpparlamentārajā dialogā, ko Parlaments ir iecerējis izveidot, varētu, pirmkārt, apspriest dažādus risinājumus un līdzekļus, kas pašlaik ir jāizskata, lai nodrošinātu, ka mūsu kopējās vērtības tiek ievērotas un piemērotas. Komisija būtu gatava atbalstīt šādu dialogu.
Attiecībā uz rezolūcijā ietvertajiem priekšlikumiem par iespējamajām izmaiņām Līgumos, Komisija neuzskata tās par reālistiskām īstermiņā vai vidējā termiņā. Tas jo īpaši attiecas uz priekšlikumu atcelt Pamattiesību hartas 51. pantu.
Komisija ir apņēmusies darīt visu, lai Eiropas Savienība pievienotos Cilvēktiesību un pamatbrīvību aizsardzības konvencijai. Pievienošanās vēl vairāk stiprinās mūsu kopīgās vērtības, atbalstīs ES tiesību aktu efektivitāti un veicinās pamattiesību aizsardzības saskaņotību Eiropā. Tomēr Eiropas Savienības Tiesas atzinumā tika norādīts uz nopietnām juridiskām problēmām. Dažas no tām ir juridiski un politiski sarežģītas. Tādēļ Komisija kā ES sarunu vadītāja turpina apspriedes ar īpašo komiteju, ko norīkojusi Padome.
Šajā posmā Komisijai ir nopietnas šaubas par "ekspertu" komitejas sagatavota gada pārskata un politiskā cikla attiecībā uz demokrātiju, tiesiskumu un pamattiesībām nepieciešamību un ticamību un par starpiestāžu vienošanās vajadzību, ticamību un pievienoto vērtību šajā jautājumā. Daži ierosinātās pieejas elementi, piemēram, centrālā loma, kas ierosinātajā paktā piešķirta neatkarīgu ekspertu grupai, arī rada nopietnus jautājumus par likumību, iestāžu leģitimitāti un pārskatatbildību. Turklāt pastāv arī praktiskas un politiskas bažas, kas var apgrūtināt vienošanos par kopēju pamatu starp visām attiecīgajām iestādēm.
Komisija uzskata, ka, pirmkārt, būtu pēc iespējas labāk jāizmanto esošie instrumenti, izvairoties no dublēšanās. Dažādi esošie instrumenti un dalībnieki jau nodrošina virkni papildu un efektīvus līdzekļus, lai veicinātu un atbalstītu kopējās vērtības. Komisija turpinās novērtēt un izmantot minētos līdzekļus.
Komisija 2014. gadā pieņēma tiesiskuma regulējumu. Komisija pašlaik piemēro šo regulējumu attiecībā uz Poliju. Tam nevajadzētu radīt šaubas par to, ka Komisija ļoti nopietni uzņēmusies aizsargāt tiesiskumu. Šajā ziņā Komisija ir pateicīga par atbalstu, ko Parlaments ir parādījis šai pieejai savā 14. septembra rezolūcijā. Komisija arī atzinīgi vērtē plenārsēdes debates, ko par šo tēmu ir organizējis Eiropas Parlaments.
Padome turklāt 2014. gadā izveidoja dialogu par tiesiskumu, ar kura palīdzību tā apspriež tiesiskuma jautājumus. Padome 15. novembrī izvērtēja dialogu, un lielākā daļa dalībvalstu uzsvēra to, cik svarīgi ir nodrošināt dialoga turpināšanu un pastiprināšanu, rīkojot biežākas debates, kurām vajadzētu būtu vairāk vērstām uz rezultātiem un būt labāk strukturētām. Tika panākta vienošanās arī par to, ka dialogs par tiesiskumu būtu atkārtoti jāizvērtē līdz 2019. gada beigām, lai apsvērtu iespēju dialogu pārvērst par ikgadēju salīdzinoša izvērtējuma pasākumu.
Komisija atbalsta rezolūcijai pamatā esošo ideju padarīt dažādus esošos datus un ziņojumus vieglāk pieejamus un redzamus arī valstu līmenī. Daudz citu dalībnieku, tostarp Eiropas Padome un tās Venēcijas komisija, ES Pamattiesību aģentūra un NVO veicina tiesiskuma, demokrātijas un pamattiesību uzraudzību mūsu dalībvalstīs.
ES Pamattiesību aģentūrai ir svarīga loma, padarot viegli pieejamu skaidru pārskatu par esošo informāciju un ziņojumiem, kas attiecas uz dalībvalstīm vai īpašām tēmām, kā atspoguļots Aģentūras plānošanas dokumentā 2017.–2019. gadam.
Komisija uzskata, ka ir ļoti svarīgi turpināt palīdzēt dalībvalstīm uzlabot to valstu tiesu sistēmu efektivitāti ar Eiropas pusgada starpniecību un atbalstīt tieslietu reformas dalībvalstīs ar ES līdzekļiem un ES rezultātu apkopojumu tiesiskuma jomā. Kopumā dalībvalstis būtu jāiedrošina uzlabot savas spējas tiesībaizsardzības un tiesiskās aizsardzības līdzekļu jomā.
Lai Hartā iekļautās pamattiesības būtu efektīvas praksē, Komisija atbalsta tādu instrumentu izstrādi, kas uzlabo informētību par tiesnešiem, prokuroriem, juristiem, kā arī valsts cilvēktiesību struktūrām dalībvalstīs.
Komisija arī īpašu nozīmību piešķir tam, lai palielinātu cilvēku izpratni par to, kā tie var gūt labumu no savām pamattiesībām, un par to, kur vērsties par to izpildi.
Lai pamattiesības īstenotu praksē, Komisija pēc iespējas labāk izmantos esošās programmas, lai dotu iespēju pilsoniskās sabiedrības organizācijām un cilvēktiesību organizācijām, kas strādā pie informētības palielināšanas par Hartu un nodrošina to piemērošanu valstu līmenī. Tomēr Komisija ņem vērā to, ka, izņemot civilprocesu vai kriminālprocesu, nav juridiska pamata dalībvalstu tiesu procesos piemērot ES noteikumus par juridisko palīdzību. Attiecībā uz procedūrām ES tiesās jau ir izveidotas juridiskās palīdzības shēmas Tiesas un Vispārējās tiesas reglamentā.
Komisija arī uzskata, ka ir svarīgi veicināt un garantēt demokrātisko līdzdalību un informētību par tiesībām balsot. Tādēļ Komisija atbalstīs darbu kopā ar ieinteresētajām personām, tostarp pilsonisko sabiedrību, lai turpmāk nodrošinātu Savienības iedzīvotājiem iespējas pilnībā uzņemties atbildību par savām ES pilsoņa tiesībām. Šīs tiesības, tostarp tiesības balsot un kandidēt Eiropas un vietējās vēlēšanās jebkurā ES dalībvalstī ar tādiem pašiem nosacījumiem kā attiecīgās valsts pilsoņiem, liek pamatus demokrātijai Savienības līmenī un ir mūsu kopīgo demokrātisko vērtību izpausme.
Komisija pastāvīgi izvērtē, kā var vislabāk izmantot esošos instrumentus, lai veicinātu un atbalstītu tiesiskumu, demokrātiju un pamattiesības, un ir gatava turpināt dialogu ar Eiropas Parlamentu šajā jautājumā.

